b'\n_START_ARTICLE_\nSkive (by)\n_START_PARAGRAPH_\nSkive er en dansk by p\xc3\xa5 den midtjyske halv\xc3\xb8ya Salling, n\xc3\xa6r Karup \xc3\xa5s utl\xc3\xb8p i Limfjorden. Byen er administrasjonssenter for Skive kommune. _NEWLINE_Byen har 20\xc2\xa0572 innbyggere (skibonitter) (2006). Navnet \xc2\xabSkive\xc2\xbb kommer av det oldnordiske skifa som i denne sammenheng betyr \xc2\xabinnhegning av palisader\xc2\xbb i betydningen \xc2\xabforsvarsverk\xc2\xbb. Skive ligger p\xc3\xa5 jernbanestrekningen mellom Viborg og Struer, er hovedby i Skive kommune og regnes som \xc2\xabSallings hovedstad\xc2\xbb. Byen huser Danmarks st\xc3\xb8rste kaserne og er dessuten kjent for herreg\xc3\xa5rden Krabbesholm, som ligger like ved industrihavnen i byens \xc3\xb8stlige ende. De fleste hus i bykjernen er oppf\xc3\xb8rt fra 1880 til 1914 og sammen med beliggenheten ved fjorden gir det en spesiell stemning, s\xc3\xa6rlig om sommeren tiltrekker byen seg mange turister fra inn- og utland. Fjorden og elven skaper gode betingelser for bading, b\xc3\xa5tliv og fritidsfiske.\n_START_SECTION_\nHistorie\n_START_PARAGRAPH_\nSkive har fra gammelt av v\xc3\xa6rt hovedby for halv\xc3\xb8yen Salling og en del av Fjends. Den oppsto som handelssted ved Karup \xc3\xa5, hvor det var god forbindelse fra Thy, \xc3\xb8yen Mors og Salling til H\xc3\xa6rveien ved Viborg. Skive fikk kj\xc3\xb8pstadsrettigheter i 1326 og disse rettighetene ble utvidet i 1443 av den danske kongen Christoffer av Bayern under et opphold p\xc3\xa5 Gamle Skivehus. Da grevefeiden kom til Midtjylland p\xc3\xa5 1500-tallet, huserte bondeoppr\xc3\xb8reren Skipper Clement og hans h\xc3\xa6r i omr\xc3\xa5det i 1534. Dette gikk ut over mange av omr\xc3\xa5dets herreg\xc3\xa5rder, med unntak av  borgen Sp\xc3\xb8ttrup middelalderborg ca. 17 kilometer vest for Skive. I 1554 bygde godseieren Iver Krabbe en herreg\xc3\xa5rd ved fjorden \xc3\xb8st for byen, og den fikk navnet Krabbesholm. Bygningen er oppf\xc3\xb8rt i r\xc3\xb8de munkestener og granitt med et \xc3\xa5ttekantet t\xc3\xa5rn i det nordvestlige hj\xc3\xb8rne. Den ble et slags vartegn for borgerne i byen, som i 1573 fikk ettergitt s\xc3\xa6rskattene kongen hadde innkrevd under grevefeiden. I perioden 1660\xe2\x80\x931794 var Skive hovedsete for amtmannen under Viborg Amt, og det ble holdt herredsting for Salling i byen i denne perioden. Flere branner herjet Skive p\xc3\xa5 1700-tallet og befolkningstallet falt s\xc3\xa5 drastisk at byen bare hadde 436 innbyggere i 1769, hvilket gjorde den til Jyllands tredje minste kj\xc3\xb8pstad. _NEWLINE_I 1825 br\xc3\xb8t havet gjennom Agger tange i den vestlige enden av Limfjorden og ga direkte adgang for skip til Nordsj\xc3\xb8en. Dette f\xc3\xb8rte til en handelsmessig oppblomstring som igjen fikk befolkningstallet til \xc3\xa5 \xc3\xb8ke. P\xc3\xa5 1860-tallet kom jernbanen til Skive, og det ble bygget en havn, noe som gjorde at byen for alvor begynte \xc3\xa5 tiltrekke seg industri og n\xc3\xa6ringsliv. Industriveksten fortsatte p\xc3\xa5 1900-tallet og p\xc3\xa5 1960-tallet ble nye bydeler anlagt syd for Skive \xc3\xa5, med blant annet omr\xc3\xa5det Skive Kaserne som ble innviet i 1969.   _NEWLINE_I 2007 ble Skive tilknyttet Region Midtjylland og er hermed den nordligste kj\xc3\xb8pstad i denne regionen. Avstander til andre byer er: Viborg (regionshovedstad): 29 km, Nyk\xc3\xb8bing Mors: 30 km, Struer: 36 km, Holstebro: 40 km, Hobro: 51 km, Herning: 51 km, Aalborg: 92 km, og \xc3\x85rhus: 94 km.\n_START_SECTION_\nKulturliv\n_START_PARAGRAPH_\nKrabbesholm h\xc3\xb8yskole fungerer idag som en folkeh\xc3\xb8yskole med s\xc3\xa6rlig fokus p\xc3\xa5 kunst, arkitektur og design. Den har opp gjennom \xc3\xa5rene tiltrukket mange unge mennesker til Skive-omr\xc3\xa5det. Av annet kulturliv b\xc3\xb8r nevnes Danmarks fjerde st\xc3\xb8rste festival \xc2\xabSkive Beach Party\xc2\xbb, som finner sted hver sommer ved fjorden. Rockebandet D\xc3\xban\xc3\xa9 kommer fra Skive. Skive har en kulturell vennskapsby p\xc3\xa5 Gr\xc3\xb8nland, Qasigiannguit._NEWLINE_Ogs\xc3\xa5 innenfor idrett har Skive noe \xc3\xa5 by p\xc3\xa5; byen har Danmarks st\xc3\xb8rste ungdomsfotballklubb, Skive IK. Skive IKs seniorlag ligger spiller for tiden i 2. division med tidligere \xc2\xabViborg-bomber\xc2\xbb S\xc3\xb8ren Frederiksen som trener. Skive har ogs\xc3\xa5 en amerikansk fotballklubb, Skive Gators, som siste \xc3\xa5r vant danmarksmesterskapet i Regionalserien. De spiller n\xc3\xa5 i Landsserien. De har 6 spillere p\xc3\xa5 juniorlandslaget. Ved Flyvej ligger Skive travbane med 800 meters banelengde.\n_START_SECTION_\nSeverdigheter\n_START_PARAGRAPH_\nForuten Krabbesholm byr Skive p\xc3\xa5 flere andre severdigheter. I Havnevej ligger to museer, nemlig Skive museum og Skive kunstmuseum fra 1942. P\xc3\xa5 f\xc3\xb8rstnevnte museum kan man oppleve omr\xc3\xa5dets historie helt fra oldtidens myr-funn, ravfunn og Danmarks eldste sykler til mere moderne klenodier. P\xc3\xa5 Skive kunstmuseum utstilles s\xc3\xa6rlig moderne dansk kunst (det vil si fra 1920 og frem til idag) med fokus p\xc3\xa5 eldre kunst. Museet har blant annet verker av Per Kirkeby og Jens S\xc3\xb8ndergaard innenfor ekspresjonismen. Ogs\xc3\xa5 den gamle Vor Frue Kirke \xe2\x80\x93 opprinnelig fra 1200-tallet \xe2\x80\x93 er verd et bes\xc3\xb8k. Den holdt s\xc3\xa5vidt p\xc3\xa5 \xc3\xa5 bli revet ned i 1880-\xc3\xa5rene pga. mangel p\xc3\xa5 plass, men ble reddet da man oppdaget noen kalkmalerier med helgenfigurer malt i 1522. I stedet ble det bygd en annen kirke, Skive kirke, som stod ferdig i 1898 like ved den gamle. P\xc3\xa5 Torvet finner man Skive r\xc3\xa5dhus (ogs\xc3\xa5 ting- og arresthus) fra 1846 tegnet av arkitekten N.S. Nebelong i en klassisistisk byggestil, og ved S\xc3\xb8ndre Boulevard/\xc3\x98sterbro ligger to bindingsverkshus fra 1719 bygd p\xc3\xa5 murene fra borganlegget Gamle Skivehus. Bygningene fungerer som hotell idag. Forfatteren Jens August Schades (1903\xe2\x80\x931978) barndomshjem ligger i Asylgade 7. I 1928 beskrev han i sin litteratur provinsmilj\xc3\xb8et i byen og gav Skive dekknavnet "Sk\xc3\xa6ve". 14 kilometer mot nord p\xc3\xa5 \xc3\xb8stkysten av Salling ligger g\xc3\xa5rden Jenle, bygd av forfatteren og dikteren Jeppe Aakj\xc3\xa6r i 1906. Han bodde her frem til sin d\xc3\xb8d i 1930, og g\xc3\xa5rden er n\xc3\xa5 museum. Herreg\xc3\xa5rden Staarup hovedgaard fra 1554 ligger p\xc3\xa5 \xc3\xb8stsiden av Skive fjord ca. 9 kilometer nord\xc3\xb8st for byen.'